**Likumprojekta**

**„Grozījumi Krimināllikumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts „Grozījumi Krimināllikumā” (turpmāk – likumprojekts) izstrādāts, lai nodrošinātu ar Ministru kabineta 2009.gada 9.janvāra rīkojumu Nr.6 (prot. Nr. 1, 32.§) apstiprinātās Kriminālsodu politika koncepcijas (turpmāk – koncepcija) kopsavilkuma 2.sadaļā ietvertā risinājuma par kriminālsoda – policijas kontrole – aizstāšanu ar jaunu kriminālsodu – probācijas uzraudzība – izpildi. Deklarācijas par Valda Dombrovska vadītā Ministru kabineta iecerēto darbību 5.2.punkts. |
|  2. | Pašreizējā situācija un problēmas | Koncepcijas sadaļā 1.1. „Kriminālsodi” secināts, ka policijas kontrolei ir svarīga nozīme speciālās noziedzīgu nodarījumu prevencijas nodrošināšanā. Šā soda piemērošana sekmē personas reintegrāciju sabiedrībā un garantē, ka intensīva personas uzvedības uzraudzība, kas tika īstenota brīvības atņemšanas vietā, pilnīgi neizbeigsies tajā dienā, kad personu atbrīvos no cietuma.Vienlaikus koncepcijā secināts, ka policijas kontroles izpilde īsti neatbilst Valsts policijas uzdevumiem. Sabiedriskās drošības labā policijai jāveic profilakses darbs, tomēr uzraudzība pār cilvēkiem, kuri izcietuši brīvības atņemšanas sodu, lielākā mērā atbilst nevis Valsts policijas, bet gan Valsts probācijas dienesta (turpmāk – VPD) kompetencei. Pēc VPD izveidošanas tas pārņēma un sekmīgi nodrošina nosacīti notiesāto personu, pirms termiņa nosacīti atbrīvoto personu, kā arī personu, kuras izcieš piespiedu darbu, uzraudzību. Arī par tāda soda izpildi, ko piemēro, lai uzraudzītu no brīvības atņemšanas vietām atbrīvoto personu uzvedību, būtu jāatbild VPD. Tas ļautu atbrīvot Valsts policiju no kriminālsoda izpildes funkciju veikšanas (1), nodot kriminālsoda izpildes funkcijas VPD (2), efektīvāk izmantot VPD kapacitāti, metodes un pieredzi darbā ar sodītām personām (3), sekmēt šā soda transformāciju no „kontroles pār ierobežojumu ievērošanu” uz „personas uzvedības uzraudzību un palīdzības sniegšanu” (4).Koncepcija paredz izslēgt no kriminālsodu sistēmas kriminālsodu – policijas kontrole, aizstājot to ar jaunu kriminālsodu – probācijas uzraudzība. Ievērojot to, ka probācijas uzraudzības kā jauna kriminālsoda ieviešanai būs nepieciešams pārejas periods, koncepcija paredz, ka policijas kontroles aizstāšana ar probācijas uzraudzību var notikt ne agrāk kā 2015.gadā. Vienlaikus 2009.gada jūlijā VPD uzsāka Norvēģijas valdības divpusējā finanšu instrumenta līdzfinansētā projekta LV0068 ,,Par dzimumnoziegumiem notiesāto personu uzvedības korekcijas sistēmas attīstīšana Latvijā”(turpmāk – Projekts)īstenošanu. Projektu īstenošanu paredzēts pabeigt 2011.gada aprīlī. Projekta ietvaros tiek veikta 60 VPD darbinieku apmācība par speciāli dzimumnoziedzniekiem domātā recidīva novērtēšanas instrumenta izmantošanu un tam sekojoša 16 darbinieku (no minētajiem 60) apmācība darbam ar specializētu terapeitisku programmu darbam ar dzimumnoziedzniekiem, kuri atrodas sabiedrībā. Rezultātā VPD ir speciāli apmācīti darbinieki, bet VPD nav pieejas klientiem, kuriem būtu piemērojamas VPD programmas līdz 2015.gadam, kad saskaņā ar koncepciju ir paredzēta kriminālsoda – policijas kontrole – aizstāšana ar jaunu kriminālsodu – probācijas uzraudzība. Bez tam attiecībā pret dzimumnoziedzniekiem, kas var tikt atbrīvotas pirms termiņa, arī nevar realizēt probācijas programmas, ievērojot budžeta taupības nolūkos KL Pārejas noteikumu 6.punktā noteikto, ka grozījums KL 61.panta ceturtajā daļā par obligāto pienākumu piedalīties probācijas programmās stājas spēkā 2013.gada 1.janvārī. Ievērojot minēto, attiecībā uz dzimumnoziedzniekiem KL Pārejas noteikumu 6.punktā nepieciešams noteikt izņēmumu, lai dzimumnoziedzniekus būtu iespējams iesaistīt probācijas programmās sākot jau ar 2011.gada 1.jūliju.Rūpējoties par nepilngadīgo aizsardzību pret dzimumnoziedzniekiem, 2008.gadā tika izdarīti grozījumi KL 61.pantā, papildinot to ar sesto daļu, kas nosaka, ka par dzimumnoziegumiem notiesātās personas pirmstermiņa no soda neatbrīvo, ja tās noziegumu izdarījušas pret nepilngadīgo. Šāds grozījums bija aktuāls un pamatots laikā, kad dzimumnoziedzniekus nebija iespējams pakļaut probācijas programmām, un kad VPD nebija apmācītu speciālistu darbam ar šādiem noziedzniekiem. Pašlaik situācija ir mainījusies, jo VPD ir apmācīti speciālisti, un ir izstrādātas speciālas probācijas programmas darbam ar dzimumnoziedzniekiem. Ja dzimumnoziedzniekam netiek dota iespēja atbrīvoties no soda izciešanas pirms termiņa, tad tam nav motivācijas iesaistīties probācijas programmās. Rezultātā, pēc pilna soda termiņa izciešanas, dzimumnoziedznieks var turpināt apdraudēt sabiedrības drošību, jo neveicot ar to resocializācijas darbu, tam netiek mainīta uz atkārtotu noziegumu izdarīšanu tendētā domāšana un uzvedība. Lai novērstu minētos riskus un pakļautu dzimumnoziedzniekus probācijas programmām, no KL 61.panta nepieciešams izslēgt sesto daļu.Ietverot papildsodu – probācijas uzraudzība KL Sevišķās daļas pantu sankcijās, kurās paredzēta kriminālatbildība par noziedzīgiem nodarījumiem, kas vērsti pret dzimumneaizskaramību un tikumību, atbilstoši koncepcijā paredzētajiem risinājumiem, nepieciešams nodrošināt to, ka sankcijas atbildīs noziedzīgo nodarījumu kaitīgumam, vienlaikus nodrošinot tiesai plašas izvēles iespējas, izvēloties piemērojamo soda veidu un apmēru. |
|  3. | Saistītie politikas ietekmes novērtējumi un pētījumi | Nav attiecināms. |
|  4. | Tiesiskā regulējuma mērķis un būtība | Lai nodrošinātu plašākas iespējas individualizēt piemērojamo krimināltiesisko represiju, efektīvāk ietekmēt sodītās personas un atturētu viņas no jaunu noziedzīgu nodarījumu izdarīšanas, likumprojekts paredz izslēgt no kriminālsodu sistēmas kriminālsodu – policijas kontrole, aizstājot to ar jaunu kriminālsodu – probācijas uzraudzība.Likumprojekts paredz, ka papildsods - probācijas uzraudzība - nosakāms uz laiku no viena līdz trīs gadiem personām, kuras sodītas ar jebkādu KL paredzēto pamatsodu, lai gan sākotnēji koncepcija paredzēja, ka papildsods - probācijas uzraudzība būtu nosakāms uz laiku no sešiem mēnešiem līdz trīs gadiem tām personām, kuras sodītas ar arestu vai brīvības atņemšanu. Likumprojekta izstrādes darba grupa secināja, ka probācijas uzraudzības noteikšana sākot no sešiem mēnešiem nebūs efektīga. Tik īsā laika periodā nav iespējams sekmīgi realizēt probācijas uzraudzību, īpaši ja tā ir saistīta ar notiesātā iesaistīšanu probācijas programmās. Ievērojot minēto, likumprojekts nosaka, ka probācijas uzraudzība ir nosakāma uz laiku no viena gada līdz trīs gadiem. Papildus darba grupa secināja, ka probācijas uzraudzību ir nepieciešams piemērot ne tikai tām personām, kuras sodītas ar brīvības atņemšanu, bet arī tām, kurām piespriests ar brīvības atņemšanu nesaistīts sods, t.i., piespiedu darbs vai naudas sods, jo minētie sodi var tikt piemēroti arī par tādu noziedzīgu nodarīju izdarīšanu, kas saistīti ar vardarbību vai vardarbības piedraudējumu. Ievērojot minēto, likumprojekts paredz, ka probācijas uzraudzību būs iespējams piemērot kā papildsodu pie jebkura pamatsoda. Atbilstoši koncepcijai likumprojekts paredz, ka gadījumā, ja persona sodīta ar arestu vai brīvības atņemšanu, probācijas uzraudzību viņa sāk izciest no brīža, kad pilnībā ir izcietusi tai piespriesto pamatsodu, kas tādējādi nodrošinās, ka šis papildsods nedublēsies ar tiesas uzliktajiem pienākumiem pirmstermiņa atbrīvošanas gadījumā. Savukārt, ja probācijas uzraudzība piemērota ar citu pamatsodu, tad to izcieš no brīža, kad persona sāk izciest pamatsodu.Izciešot šo papildsodu, personai jāievēro probācijas uzraudzības obligātie pienākumi, kas tiks noteikti Latvijas Sodu izpildes kodeksā. Likumprojekta izstrādes darba grupa secināja, ka papildus tiem pienākumiem, kurus noteiks VPD, tiesai nav jānosaka citi pienākumi. Probācijas uzraudzības izpildes satura noteikšanai ir jābūt VPD kompetencē.Ar likumprojektu tiek izdarīti grozījumi KL 52.pantā, paredzot probācijas uzraudzības saskaitīšanas un aizstāšanas kārtību ar brīvības atņemšanu.Vienlaikus ar grozījumiem KL attiecībā par kriminālsoda – policijas kontrole – aizstāšanu ar jaunu kriminālsodu – probācijas uzraudzība, likumprojektā tiek paredzēti divi grozījumu spēkā stāšanās datumi: 1) **2011.gada 1.jūlijs** - attiecībā uz noziedzīgiem nodarījumiem, kas vērsti pret dzimumneaizskaramību un tikumību; 2) **2015.gada 1.janvāris** -attiecībā uz pārējiem noziedzīgajiem nodarījumiem.Papildus likumprojekts paredz no KL izslēgt KL 61.panta sesto daļu. Savukārt, KL Pārejas noteikumu 6.punktā tiek noteikts, ka KL 61.panta ceturtajā daļā paredzētais pienākums piedalīties probācijas programmās attiecībā uz dzimumnoziedzniekiem stājas spēkā 2011.gada 1.jūlijā. Visbeidzot, ietverot papildsodu – probācijas uzraudzība – likumprojekts paredz grozīt KL Sevišķās daļas pantu sankcijas, kuros paredzēta kriminālatbildība par noziedzīgiem nodarījumiem, kas vērsti pret dzimumneaizskaramību un tikumību, atbilstoši koncepcijā paredzētajiem risinājumiem, nodrošinot to, ka sankcijas atbildīs noziedzīgo nodarījumu kaitīgumam, vienlaikus nodrošinot tiesai plašas izvēles iespējas, izvēloties piemērojamo soda veidu un apmēru.Ievērojot minēto, lai nodrošinātu koncepcijas risinājuma, kas paredz kriminālsoda – policijas kontrole – aizstāšanu ar jaunu kriminālsodu – probācijas uzraudzība, īstenošanu, un nodrošinātu savlaicīgu probācijas uzraudzības īstenošanu attiecībā pret dzimumnoziedzniekiem, likumprojektā ietverti šādi grozījumi:Likumprojekta 1. pants paredz izslēgt no KL 36.pantā ietverto papildsodu uzskaitījuma policijas kontroli, vienlaikus papildinot to ar jaunu papildsodu – probācijas uzraudzība;Likumprojekta 2. pants paredz izslēgt no KL 45.pantu „Policijas kontrole”;Likumprojekta 3. pants paredz papildināt KL ar jaunu 451.pantu „Probācijas uzraudzība”. Minētājā pantā tiek definēti probācijas uzraudzības mērķi. Tiek atrunāts, kas un kādos gadījumos, un uz kādu laiku piemēro probācijas uzraudzību. Tāpat tiek atrunāta probācijas uzraudzības izpildes kārtība, un rīcība gadījumos, kad tiek pārkāpta probācijas uzraudzības izpilde vai tiek izdarīts jauns noziedzīgs nodarījums;Likumprojekta 4. pants paredz izslēgt no KL 52.panta paredzētajiem sodu saskaitīšanas un aizstāšanas noteikumiem policijas kontroli, vienlaikus nosakot sodu saskaitīšanas un aizstāšanas noteikumus probācijas uzraudzībai; Likumprojekta 5. pants paredz KL 55.panta piektajā daļā noteikt, ka, nosacīti notiesājot, nevar piespriest papildsodu – probācijas uzraudzība, jo nosacīti notiesātie tiek pakļauti VPD uzraudzībai un probācijas programmām saskaņā ar KL 55.panta sesto daļu. Vienlaikus no KL 55.panta piektās daļas tiek izslēgta policijas kontrole;Lai VPD uzraudzību un probācijas programmas varētu īstenot arī attiecībā pret pilngadīgajām personām, kas sodītas ar brīvības atņemšanu par sevišķi smagu noziegumu, kas izdarīts pret nepilngadīgo un ir saistīts ar vardarbību vai vērsts pret dzimumneaizskaramību vai tikumību, likumprojekta 6. pants paredz izslēgt no KL 61.panta sesto daļu;Likumprojekta 7.–12.pants, 20.pants., 22.– 51.pants paredz aizstāt visās KL Sevišķās daļas pantu sankcijās papildsodu – policijas kontrole – ar jaunu papildsodu – probācijas uzraudzība;Likumprojekta 13.–19. un 21.pants paredz ietvert papildsodu – probācijas uzraudzība KL Sevišķās daļas 159., 160., 161., 162., 162.1., 164.., 165. un 166.pantā, kuros paredzēta kriminālatbildība par noziedzīgiem nodarījumiem, kas vērsti pret dzimumneaizskaramību un tikumību, papildus grozot arī citas minēto pantu sankcijas atbilstoši koncepcijā paredzētajiem risinājumiem;Likumprojekta 52.pants paredz papildināt KL pārejas noteikumu 6.punktu ar jaunu teikumu, nosakot, ka attiecībā uz personām, kas sodītas pēc KL 159., 160., 161.,162., 162.1, 164., 165. un 166.panta, grozījums šā likuma 61.panta ceturtajā daļā par obligāto pienākumu piedalīties probācijas programmās stājas spēkā 2011.gada 1.jūlijā;Likumprojekta 53.pants paredz papildināt pārejas noteikumus ar 10.punktu, kas nosaka, kādos KL pantos grozījumi par papildsoda – policijas kontrole aizstāšanu ar papildsodu – probācijas uzraudzība stājas spēkā 2015.gada 1.janvārī.Tāpat likumprojekta 53.pants paredz papildināt pārejas noteikumus ar 11.punktu, kas nosaka, ka papildsodu – probācijas uzraudzība sāk piemērot ar 2011.gada 1.jūliju personām, kuras nav notiesātas pēc KL 159., 160., 161., 162., 162.1, 164., 165. un 166.panta, bet ar 2015.gada 1.janvāri - personām, kuras nav notiesātas pēc citiem KL Sevišķās daļas pantiem.Visbeidzot likumprojekta 53.pants paredz papildināt pārejas noteikumus ar 12.punktu, kas nosaka, ka papildsodu – policijas kontrole turpina izciest personas, kurām tas piespriests līdz 2011.gada 31.jūnijam pēc KL 159., 160., 161.,162., 162.1, 164., 165. un 166.panta, un personas, kurām tas piespriests līdz 2014.gada 31.decembrim pēc citiem KL Sevišķās daļas pantiem. Papildus minētajā pārejas noteikumu punktā tiek atrunāti policijas kontroles izpildes nosacījumi šādām personām, ievērojot to, ka 2015.gada 1.janvārī no KL pilnībā tiks izslēgts KL 45.pants „Policijas kontrole”. Vispārīgais likumprojekta spēkā stāšanās datums ir 2011.gada 1.jūlijs. |
|  5. | Projekta izstrādē iesaistītās institūcijas | Koncepcijas īstenošanas likumprojekta izstrādei ar tieslietu ministra 2009. gada 19. februāra rīkojumu Nr.1-1/50 izveidotās darba grupas sastāvā tika iesaistīti pārstāvji no Ģenerālprokuratūras, Iekšlietu ministrijas, Valsts policijas, Sabiedriskās politikas centra PROVIDUS, Valsts probācijas dienesta, Ieslodzījuma vietu pārvaldes.  |
|  6. | Iemesli, kādēļ netika nodrošināta sabiedrības līdzdalība | Nav attiecināms. |
|  7. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību** |
|  1. | Sabiedrības mērķgrupa | Aizstājot kriminālsodu – policijas kontrole - ar jaunu kriminālsodu – probācijas uzraudzība, tiks nodrošinātas plašākas iespējas individualizēt piemērojamo krimināltiesisko represiju, efektīvāk ietekmēt sodītās personas un atturētu viņas no jaunu noziedzīgu nodarījumu izdarīšanas.  |
|  2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt |  Ieviešot kriminālsodu – probācijas uzraudzība, tiks samazināts noziedzīgu nodarījumu recidīvs, tādējādi palielinot sabiedrības drošību, jo īpaši attiecībā pret dzimumnoziedzniekiem. |
|  3. | Tiesiskā regulējuma finansiālā ietekme | Lai nodrošinātu kriminālsoda – probācijas uzraudzība – izpildi, VPD būs nepieciešams papildu finansējums no valsts budžeta, ievērojot to, ka probācijas uzraudzības saturs ir daudz plašāks par policijas kontroles saturu, un tā realizēšanai VPD nepieciešams papildus personāls un citi resursi. Vienlaikus tiks ietaupīti Valsts policijas resursi, kurus tā pašreiz izlieto kriminālsoda - policijas kontrole - izpildes nodrošināšanai. |
|  4. | Tiesiskā regulējuma nefinansiālā ietekme |  Paredzot KL iespēju dzimumnoziedzniekiem piemērot papildsodu - probācijas uzraudzība - jau no 2011.gada 1.jūlija, VPD speciālistiem, kuri ir īpaši sagatavoti darbam ar dzimumnoziedzniekiem, tiks radīta iespēja praksē piemērot savas zināšanas un iemaņas, šādi rūpējoties par sabiedrības drošību un mazinot dzimumnoziegumu recidīva gadījumus.  |
|  5. |  Administratīvās procedūras raksturojums | Nav attiecināms. |
|  6. |  Administratīvo izmaksu monetārs novērtējums | Nav attiecināms. |
|  7. |  Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2010 gads** | Turpmākie trīs gadi (tūkst. latu) |
| **2011** | **2012** | **2013** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu | Izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  0 |  0 |  0 |  0 |  0 |
| 1.1. valsts pamatbudžets, tai skaitā ieņēmumi no maksas pakalpo-jumiem un citi pašu ieņēmumi |  0 |  0 |  0 |  0 |  0 |
| 1.2. valsts speciālais budžets |  0 | 0 |  0 |  0 |  0 |
| 1.3. pašvaldību budžets | 0 | 0 |  0 |  0 |  0 |
| 2. Budžeta izdevumi: | 0 |  0 |  0 |  0 |  + 13,1 |
| 2.1. valsts pamatbudžets |  0 |  0 | 0 |  0 |  + 13,1 |
| 2.2. valsts speciālais budžets |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |
| 3. Finansiālā ietekme: |  0 |  0 | 0 |  0 |  - 13,1 |
| 3.1. valsts pamatbudžets | 0 | 0 | 0 |  0 |  - 13,1 |
| 3.2. speciālais budžets |  0 |  0 |  0 |  0 |  0 |
| 3.3. pašvaldību budžets | 0 |  0 |  0 |  0 |  0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0  |  0   |  0  |  0  |
| 5. Precizēta finansiālā ietekme: | X |  0  |  0 | 0 |  - 13,1 |
| 5.1. valsts pamatbudžets |  0 |  0 |  - 13,1 |
| 5.2. speciālais budžets |  0 |  0 |  0 |
| 5.3. pašvaldību budžets |  0 |  0 |  0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Papildsoda probācijas uzraudzība ieviešana iecerēta pakāpeniski – probācijas klientu palielinājums šī papildsoda ietvaros Valsts probācijas dienestam ilgs no 2011.gada 1. jūlija līdz 2024. gadam, kad tam būtu jāstabilizējas. Kopumā šī papildsoda izpildes nodrošināšanai Valsts probācijas dienestam 2023.gadā papildus būs nepieciešami 42 darbinieki - 2013.gadā papildus būs nepieciešams tikai viens darbinieks un tālāk ar katru gadu būs nepieciešams darbinieku skaita pakāpenisks palielinājums saskaņā ar anotācijas pielikumā norādīto detalizēto izdevumu aprēķinu. Kopējie plānotie izdevumi probācijas uzraudzības ieviešanai:2013.gadā – 13 126 LVL2014.gadā – 25 074 LVL2015.gadā – 36 901 LVL2016.gadā – 35 481 LVL2017.gadā – 35 481 LVL2018.gadā – 141720 LVL2019.gadā – 211 583 LVL2020.gadā – 288 195 LVL2021.gadā – 363 197 LVL2022.gadā – 441 946 LVL2023.gadā un turpmāk – 495 121 LVLDetalizēts izdevumu aprēķins kārtējam un diviem turpmākajiem gadiem anotācijas pielikumā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Ņemot vērā, ka papildsoda probācijas uzraudzība ieviešanas rezultātā ar to tiks pakāpeniski aizstāts papildsods policijas kontrole, lemjot jautājumu par budžeta līdzekļu piešķiršanu katram nākošajam gadam, ir jāņem vērā informācija par policijas kontroles ietvaros paliekošajiem un to ikgadējo samazinājumu. Tādējādi nodrošinot līdzekļu adekvātu sadali starp Iekšlietu un Tieslietu resoriem. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti |  Īstenojot koncepcijā ietverto risinājumu par kriminālsoda – policijas kontrole - aizstāšanu ar jaunu kriminālsodu – probācijas uzraudzība, paralēli šim likumprojektam ir sagatavots likumprojekts „Grozījumi Latvijas Sodu izpildes kodeksā” un likumprojekts „**Grozījumi Valsts probācijas dienesta likumā**”. |
| 2. | Cita informācija | Nav.  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Nav attiecināms. |

|  |
| --- |
| **VI. Sabiedrības līdzdalība un šīs līdzdalības rezultāti** |
|  1. |  Sabiedrības informēšana par projekta izstrādes uzsākšanu | Nav attiecināms. |
|  2. |  Sabiedrības līdzdalība projekta izstrādē | Konsultācijas par likumprojekta izstrādāti notikušas ar Sabiedriskās politikas centru PROVIDUS. |
|  3. |  Sabiedrības līdzdalības rezultāti | Sabiedriskās politikas centrs PROVIDUS atbalstīja izstrādāto likumprojekta redakciju. |
|  4. |  Saeimas un ekspertu līdzdalība | Nav attiecināms. |
|  5. |  Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Tiesību akta izpilde notiks esošo valsts institūciju ietvaros. Likumprojektā paredzētā papildsoda – probācijas uzraudzība izpildi nodrošinās Valsts probācijas dienests. |
| 2. | Projekta izpildes ietekme uz pārvaldes funkcijām  | Nav attiecināms. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Jaunas valsts institūcijas netiek radītas.  |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Nav attiecināms. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Nav attiecināms. |
| 6. | Cita informācija | Nav. |

Tieslietu ministrs A.Štokenbergs

12.01.2011. 16:07

2502

U. Zemzars

67036943, Uldis.Zemzars@tm.gov.lv